Narodna skupština
20110713

Poštovani gospodine ministre, poslanička grupa Nova SRbija je podnela amandman na član 15. stavove 1. i 2, da se brišu. Vi ste u obrazloženju, odnosi se na neopravdane izostanke, rekli zašto ne treba prihvatiti ovaj amandman, jer ste preneli obavezu isključivo na roditelja, odnosno staratelja, da pravda učeničke izostanke. Mi smo ovako obrazložili svoj amandman: "bez obzira što je novim stavom precizirano ko opravdava izostajanje učenika, nepotrebno se briše tačka 7) kojom je data mogućnost i obaveza učenika da i sam opravda izostanak o kome će morati da se izjasni i roditelj ili staratelj". Postoje okolnosti u kojima to neće biti uvek moguće da uradi roditelj ili staratelj i nepotrebno je da se ova tačka briše. Predloženi novi stav ovog člana precizno određuje i smanjuje mogućnost zloupotrebe instituta pravdanja izostajanja sa nastave.